title: 2006/558/EK: A Bizottság határozata ( 2006. augusztus 2. ) az Európai Közösség nevében a Francia Köztársaság kormánya és Ő Főméltósága a Monacói Herceg kormánya közötti monetáris egyezmény mellékleteinek aktualizálásáról

text:
               10.8.2006

               HU

               Az Európai Unió Hivatalos Lapja

               L 219/23

      A BIZOTTSÁG HATÁROZATA

   (2006. augusztus 2.)
   az Európai Közösség nevében a Francia Köztársaság kormánya és Ő Főméltósága a Monacói Herceg kormánya közötti monetáris egyezmény mellékleteinek aktualizálásáról
   (2006/558/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre és különösen annak 111. cikke (3) bekezdésére,
   tekintettel az Európai Közösség nevében a Francia Köztársaság kormánya és Ő Főméltósága a Monacói Herceg kormánya közötti 2001. december 24-i monetáris egyezményre (1) és különösen annak 11. cikke (3) és (5) bekezdésére,
   mivel:

               (1)

               Az Európai Közösség nevében a Francia Köztársaság kormánya és Ő Főméltósága a Monacói Herceg kormánya közötti monetáris egyezmény (a továbbiakban: a monetáris egyezmény) 11. cikkének (2) bekezdése megköveteli a Monacói Hercegségtől a Franciaország által elfogadott, a hitelintézetek tevékenységére és prudenciális felügyeletére, valamint a fizetési és elszámolási rendszerrel kapcsolatos szisztematikus kockázatok megelőzésére vonatkozó egyes közösségi jogi aktusok végrehajtását előíró intézkedések alkalmazását. Ezeket a jogi aktusokat a megállapodás A. melléklete sorolja fel. Az A. mellékletben felsorolt számos jogi aktus módosításra került, és a módosító jogi aktusokat e mellékletben fel kell tüntetni. A monetáris megállapodás 11. cikke (2) bekezdésének hatálya alá tartozó számos közösségi jogi aktus is elfogadásra került, és ezeket az A. mellékletben fel kell tüntetni.

               (2)

               A 78/660/EGK, a 83/349/EGK és a 86/635/EGK irányelvnek az egyes társaságok, illetve a bankok, valamint egyéb pénzügyi intézmények éves és összevont (konszolidált) beszámolójára vonatkozó értékelési szabályok tekintetében történő módosításáról szóló, 2001. szeptember 27-i 2001/65/EK európai parlamenti és tanácsi irányelv (2) a hitelintézetek tevékenységére és felügyeletére vonatkozik, valamint az A. mellékletben már megtalálható 86/635/EGK tanácsi irányelvet (3) módosítja. Ezért a monetáris megállapodás 11. cikke (2) bekezdésének hatálya alá tartozik, és fel kell tüntetni az A. mellékletben.

               (3)

               A meghatározott jogi formájú társaságok, a bankok és más pénzügyi intézmények, illetve biztosítóintézetek éves és összevont (konszolidált) éves beszámolóiról szóló 78/660/EGK, 83/349/EGK, 86/635/EGK és 91/674/EGK irányelvek módosításáról szóló, 2003. június 18-i 2003/51/EK európai parlamenti és tanácsi irányelv (4) a hitelintézetek tevékenységére és felügyeletére vonatkozik, valamint szintén módosítja a 86/635/EGK irányelvet. Ezért a monetáris megállapodás 11. cikke (2) bekezdésének hatálya alá tartozik, és fel kell tüntetni az A. mellékletben.

               (4)

               A pénzügyi biztosítékokról szóló megállapodásokra vonatkozó, 2002. június 6-i 2002/47/EK európai parlamenti és tanácsi irányelv (5) az elszámolási rendszerekkel kapcsolatos szisztémás kockázatok megelőzésére vonatkozik. Ezért a monetáris megállapodás 11. cikke (2) bekezdésének hatálya alá tartozik, és fel kell tüntetni az A. mellékletben.

               (5)

               A pénzügyi konglomerátumhoz tartozó hitelintézetek, biztosítóintézetek és befektetési vállalkozások kiegészítő felügyeletéről, valamint a 73/239/EGK, 79/267/EGK, 92/49/EGK, 92/96/EGK, 93/6/EGK és 93/22/EGK tanácsi irányelvek, illetve a 98/78/EK és 2000/12/EK európai parlamenti és tanácsi irányelvek módosításáról szóló, 2002. december 16-i 2002/87/EK európai parlamenti és tanácsi irányelv (6) a hitelintézetek tevékenységére és felügyeletére vonatkozik. Ezért a monetáris megállapodás 11. cikke (2) bekezdésének hatálya alá tartozik, és fel kell tüntetni az A. mellékletben.

               (6)

               A pénzügyi eszközök piacairól, a 85/611/EGK és a 93/6/EGK tanácsi irányelv, valamint a 2000/12/EK európai parlamenti és tanácsi irányelv módosításáról, és a 93/22/EGK tanácsi irányelv hatályon kívül helyezéséről szóló, 2004. április 21-i 2004/39/EK európai parlamenti és tanácsi irányelv (7) a hitelintézetek tevékenységére és felügyeletére vonatkozik. Ezért a monetáris megállapodás 11. cikke (2) bekezdésének hatálya alá tartozik, és fel kell tüntetni az A. mellékletben.

               (7)

               A pénzügyi eszközök piacairól szóló 2004/39/EK irányelvbe foglalt egyes határidők módosításáról szóló, 2006. április 5-i 2006/31/EK európai parlamenti és tanácsi irányelv (8). Ezért szintén fel kell tüntetni az A. mellékletben.

               (8)

               Az A. mellékletben jelenleg feltüntetetett egyik jogi aktus törlendő e mellékletből. A határokon átnyúló átutalásokról szóló, 1997. január 27-i 97/5/EK európai parlamenti és tanácsi irányelv (9) főként a fogyasztóvédelemmel kapcsolatos aggályokra vonatkozik, és ezért nem tartozik a monetáris megállapodás 11. cikke (2) bekezdésének hatálya alá.

               (9)

               A monetáris megállapodás 11. cikkének (4) bekezdése előírja a Monacói Hercegség számára, hogy a tagállamok intézkedéseivel egyenértékű intézkedéseket hozzon a monetáris megállapodás végrehajtásához szükséges közösségi jogi aktusok alkalmazása érdekében. Ezeket a jogi aktusokat a megállapodás B. melléklete sorolja fel. A nem készpénzes fizetőeszközökkel összefüggő csalás és hamisítás elleni küzdelemről szóló, 2001. május 28-i 2001/413/IB tanácsi kerethatározat (10) célja, hogy kiegészítse és biztosítsa az euróban meghatározott valamennyi fizetőeszköz védelmére vonatkozó rendelkezések összhangját. A monetáris megállapodás – különösképpen a korszerű bankrendszerekre vonatkozó, a csalás és hamisítás elleni küzdelemről szóló – 9. cikkének hatálya alá tartozik. Különösen a 2001/413/IB tanácsi kerethatározatot szükséges bevonni a mellékletben található felsorolásba az euro bevezetésével kapcsolatos pénzhamisítás elleni, büntetőjogi és egyéb szankciókkal megvalósuló védelem megerősítéséről szóló, a monetáris megállapodás 9. cikke által említett 2000. május 29-i 2000/383/IB tanácsi kerethatározat (11) által biztosított védelem kiegészítése érdekében. Ezért szükséges a monetáris megállapodás végrehajtása érdekében, és fel kell venni a megállapodás B. mellékletébe.

               (10)

               Az euro-érmékhez hasonló emlékérmekről és érmékről szóló, 2004. december 6-i 2182/2004/EK tanácsi rendelet (12) célja, hogy megakadályozza az emlékérmek és érmék euró-fizetőeszköként való használatát, és szintén a monetáris megállapodás 9. cikkének hatálya alá tartozik. Ezért az említett rendelet szükséges a monetáris megállapodás végrehajtásához, és azt szintén fel kell venni a megállapodás B. mellékletébe.

               (11)

               Következésképpen a monetáris megállapodás mellékleteit ennek megfelelően módosítani kell. Az egyértelműség érdekében a mellékleteket teljes egészükben fel kell váltani.

               (12)

               A monacói hatóságok nem kérték a monetáris megállapodás 14. cikke által felállított vegyes bizottságnak – a megállapodás 11. cikke (5) bekezdése értelmében történő –, a 2182/2004/EK rendelet elfogadását követő két héten belüli összehívását a monetáris egyezmény B. mellékletének aktualizálása érdekében. Következésképpen a Bizottságnak módosítania kell a monetáris megállapodás A. és B. mellékletét is.

               (13)

               A 2004. június 17-i és a 2005. június 16-i ülésén a Bizottság tájékoztatta a vegyes bizottságot arról, hogy a monetáris megállapodás A. és B. mellékletének módosítása szükséges. A vegyes bizottság tudomásul vette a Bizottság álláspontját,

         A KÖVETKEZŐKÉPPEN HATÁROZOTT:
   Egyetlen cikk
   Az Európai Közösség nevében a Francia Köztársaság kormánya és Ő Főméltósága a Monacói Herceg kormánya közötti monetáris egyezmény mellékleteinek helyébe az e határozat mellékleteiben szereplő szöveg lép.

      Kelt Brüsszelben, 2006. augusztus 2-án.

            a Bizottság részéről

         Joaquín ALMUNIA

            a Bizottság tagja

      (1)  HL L 142., 2002.5.31., 59. o.

      (2)  HL L 283., 2001.10.27., 28. o.

      (3)  HL L 372., 1986.12.31., 1. o.

      (4)  HL L 178., 2003.7.17., 16. o.

      (5)  HL L 168., 2002.6.27., 43. o.

      (6)  HL L 35., 2003.2.11., 1. o.

      (7)  HL L 145., 2004.4.30., 1. o.

      (8)  HL L 114., 2006.4.27., 60. o.

      (9)  HL L 43., 1997.2.14., 25. o.

      (10)  HL L 149., 2001.6.2., 1. o.

      (11)  HL L 140., 2000.6.14., 1. o.

      (12)  HL L 373., 2004.12.21., 1. o.

      A. MELLÉKLET
      1.   86/635/EGK
      A bankok és más pénzügyi intézmények éves beszámolójáról és konszolidált éves beszámolójáról szóló, 1986. december 8-i tanácsi irányelv (a hitelintézetekre vonatkozó rendelkezések tekintetében)

         (HL L 372., 1986.12.31., 1. o.)

      módosította:
      2001/65/EK
      A 78/660/EGK, a 83/349/EGK és a 86/635/EGK irányelvnek az egyes társaságok, illetve a bankok, valamint egyéb pénzügyi intézmények éves és összevont (konszolidált) beszámolójára vonatkozó értékelési szabályok tekintetében történő módosításáról szóló, 2001. szeptember 27-i európai parlamenti és tanácsi irányelv

         (HL L 283., 2001.10.27., 28. o.)

      2003/51/EK
      A meghatározott jogi formájú társaságok, a bankok és más pénzügyi intézmények, illetve biztosítóintézetek éves és összevont (konszolidált) éves beszámolóiról szóló 78/660/EGK, 83/349/EGK, 86/635/EGK és 91/674/EGK tanácsi irányelvek módosításáról szóló, 2003. június 18-i európai parlamenti és tanácsi irányelv

         (HL L 178., 2003.7.17., 16. o.)

      2.   89/117/EGK
      A hitelintézeteknek és pénzügyi intézményeknek nem a székhelyük szerinti tagállamban létesített fiókjai éves beszámolójának közzétételére vonatkozó, a fiókokat terhelő kötelezettségekről szóló, 1989. február 13-i tanácsi irányelv

         (HL L 44., 1989.2.16., 40. o.)

      3.   93/6/EGK
      A befektetési vállalkozások és hitelintézetek tőkemegfeleléséről szóló, 1993. március 15-i tanácsi irányelv (a hitelintézetekre vonatkozó rendelkezések tekintetében)

         (HL L 141., 1993.6.11., 1. o.)

      módosította:
      2002/87/EK
      A pénzügyi konglomerátumhoz tartozó hitelintézetek, biztosítóintézetek és befektetési vállalkozások kiegészítő felügyeletéről, valamint a 73/239/EGK, 79/267/EGK, 92/49/EGK, 92/96/EGK, 93/6/EGK és 93/22/EGK tanácsi irányelvek, illetve a 98/78/EK és 2000/12/EK európai parlamenti és tanácsi irányelvek módosításáról szóló, 2002. december 16-i európai parlamenti és tanácsi irányelv

         (HL L 35., 2003.2.11., 1. o.)

      2004/39/EK
      A pénzügyi eszközök piacairól, a 85/611/EGK és a 93/6/EGK tanácsi irányelv, valamint a 2000/12/EK európai parlamenti és tanácsi irányelv módosításáról, és a 93/22/EGK tanácsi irányelv hatályon kívül helyezéséről szóló, 2004. április 21-i európai parlamenti és tanácsi irányelv

         (HL L 145., 2004.4.30., 1. o.)

      4.   93/22/EGK
      Az értékpapír befektetési szolgáltatásokról szóló, 1993. május 10-i tanácsi irányelv (a hitelintézetekre vonatkozó rendelkezések tekintetében), a III. és IV. cím kivételével – 2007. november 1-jétől a 2006/31/EK irányelv által módosított 2004/39/EK irányelv által hatályon kívül helyezve (lásd később)

         (HL L 141., 1993.6.11., 27. o.)

      5.   94/19/EK
      A betétbiztosítási rendszerekről szóló, 1994. május 30-i európai parlamenti és tanácsi irányelv

         (HL L 135., 1994.5.31., 5. o.)

      6.   98/26/EK
      A fizetési és értékpapír-elszámolási rendszerekben az elszámolások véglegességéről szóló, 1998. május 19-i európai parlamenti és tanácsi irányelv

         (HL L 166., 1998.6.11., 45. o.)

      7.   2000/12/EK
      A hitelintézetek tevékenységének megkezdéséről és folytatásáról szóló, 2000. március 20-i európai parlamenti és tanácsi irányelv

         (HL L 126., 2000.5.26., 1. o.)

      módosította:
      2000/28/EK
      A hitelintézetek tevékenységének megkezdéséről és folytatásáról szóló 2000/12/EK irányelv módosításáról szóló, 2000. szeptember 18-i európai parlamenti és tanácsi irányelv

         (HL L 275., 2000.10.27., 37. o.)

      2000/46/EK
      Az elektronikuspénz-kibocsátó intézmények tevékenységének megkezdéséről, folytatásáról és prudenciális felügyeletéről szóló, 2000. szeptember 18-i európai parlamenti és tanácsi irányelv

         (HL L 275., 2000.10.27., 39. o.)

      2002/87/EK
      A pénzügyi konglomerátumhoz tartozó hitelintézetek, biztosítóintézetek és befektetési vállalkozások kiegészítő felügyeletéről, valamint a 73/239/EGK, 79/267/EGK, 92/49/EGK, 92/96/EGK, 93/6/EGK és 93/22/EGK tanácsi irányelvek, illetve a 98/78/EK és 2000/12/EK európai parlamenti és tanácsi irányelvek módosításáról szóló, 2002. december 16-i európai parlamenti és tanácsi irányelv

         (HL L 35., 2003.2.11., 1. o.)

      2004/39/EK
      A pénzügyi eszközök piacairól, a 85/611/EGK és a 93/6/EGK tanácsi irányelv, valamint a 2000/12/EK európai parlamenti és tanácsi irányelv módosításáról, és a 93/22/EGK tanácsi irányelv hatályon kívül helyezéséről szóló, 2004. április 21-i európai parlamenti és tanácsi irányelv

         (HL L 145., 2004.4.30., 1. o.)

      8.   2001/24/EK
      A hitelintézetek reorganizációjáról és felszámolásáról szóló, 2001. április 4-i európai parlamenti és tanácsi irányelv

         (HL L 125., 2001.5.5., 15. o.)

      9.   2002/47/EK
      A pénzügyi biztosítékokról szóló megállapodásokra vonatkozó, 2002. június 6-i európai parlamenti és tanácsi irányelv

         (HL L 168., 2002.6.27., 43. o.)

      10.   2002/87/EK
      A pénzügyi konglomerátumhoz tartozó hitelintézetek, biztosítóintézetek és befektetési vállalkozások kiegészítő felügyeletéről, valamint a 73/239/EGK, 79/267/EGK, 92/49/EGK, 92/96/EGK, 93/6/EGK és 93/22/EGK tanácsi irányelvek, illetve a 98/78/EK és 2000/12/EK európai parlamenti és tanácsi irányelvek módosításáról szóló, 2002. december 16-i európai parlamenti és tanácsi irányelv

         (HL L 35., 2003.2.11., 1. o.)

      11.   2004/39/EK
      A pénzügyi eszközök piacairól, a 85/611/EGK és a 93/6/EGK tanácsi irányelv, valamint a 2000/12/EK európai parlamenti és tanácsi irányelv módosításáról, és a 93/22/EGK tanácsi irányelv hatályon kívül helyezéséről szóló, 2004. április 21-i európai parlamenti és tanácsi irányelv – hitelintézetekre vonatkozó rendelkezések tekintetében és a 15. cikk, a 31–33. cikk, valamint a III. cím kivételével

         (HL L 145., 2004.4.30., 1. o.)

      módosította:
      2006/31/EK
      A pénzügyi eszközök piacairól szóló 2004/39/EK irányelvbe foglalt egyes határidők módosításáról szóló, 2006. április 5-i európai parlamenti és tanácsi irányelv

         (HL L 114., 2006.4.27., 60. o.)

      B. MELLÉKLET
      1.   97/9/EK
      A befektetőkártalanítási rendszerekről szóló, 1997. március 3-i parlamenti és tanácsi irányelv

         (HL L 84., 1997.3.26., 22. o.)

      2.   2001/413/IB
      A nem készpénzes fizetőeszközökkel összefüggő csalás és hamisítás elleni küzdelemről szóló, 2001. május 28-i tanácsi kerethatározat

         (HL L 149., 2001.6.2., 1. o.)

      3.   2182/2004/EK
      Az euro-érmékhez hasonló emlékérmekről és érmékről szóló, 2004. december 6-i tanácsi rendelet

         (HL L 373., 2004.12.21., 1. o.)


title: A Tanács határozata (1990. április 23.) az atomerőművek finanszírozásához való hozzájárulás céljából nyújtott Euratom-kölcsönökre vonatkozó szerződéskötésnek a Bizottság részére történő engedélyezéséről szóló 77/270/Euratom határozat végrehajtásáról szóló 77/271/Euratom határozat módosításáról

text:
Fontos jogi nyilatkozat

|

31990D0212

Hivatalos Lap L 112 , 03/05/1990 o. 0026 - 0026 finn különkiadás fejezet 10 kötet 1 o. 0063  svéd különkiadás fejezet 10 kötet 1 o. 0063

		A Tanács határozata(1990. április 23.)az atomerőművek finanszírozásához való hozzájárulás céljából nyújtott Euratom-kölcsönökre vonatkozó szerződéskötésnek a Bizottság részére történő engedélyezéséről szóló 77/270/Euratom határozat végrehajtásáról szóló 77/271/Euratom határozat módosításáról(90/212/Euratom)AZ EURÓPAI KÖZÖSSÉGEK TANÁCSA,tekintettel az Európai Atomenergia-közösséget létrehozó szerződésre,tekintettel az atomerőművek finanszírozásához való hozzájárulás céljából nyújtott Euratom-kölcsönökre vonatkozó szerződéskötésnek a Bizottság részére történő engedélyezéséről szóló, 1977. március 29-i 77/270/Euratom tanácsi határozatra [1] és különösen annak 1. cikkére,tekintettel a Bizottság javaslatára,mivel a végrehajtott ügyletek teljes értéke elérte a 2800 millió ECU-t, amelyről a legutóbb a 85/537/Euratom határozattal [2] módosított 77/271/Euratom határozat [3] rendelkezett;mivel a Közösség teljes energiaellátásának legnagyobb részét a nukleáris energia teszi ki, és jelentős beruházásokat kell eszközölni ebben az ágazatban mind a termelésben, a biztonsági követelmények szempontjából, mind a termelés utáni műveleteknél, különösen a hulladék újrafeldolgozásának és tárolásának vonatkozásában;mivel a tapasztalatok azt jelezték, hogy azoknak a kölcsönöknek a teljes mennyiségét, amelyeknek felvételére a Bizottság az Európai Atomenergia-közösség nevében felhatalmazott, kívánatos 1000 millió ECU-vel megnövelni;mivel a 77/271 határozatot ennek megfelelően módosítani kell,A KÖVETKEZŐKÉPPEN HATÁROZOTT:Egyetlen cikkA 77/271/Euratom határozat egyetlen cikkét a következő váltja fel:"Egyetlen cikkA 77/270/Euratom határozat 1. cikke szerint meghatározott olyan kölcsönökre köthető szerződés, amelyek teljes tőkeösszege nem haladja meg a 4000 millió ECU elszámolási egységet.Amikor a végrehajtott ügyletek teljes értéke eléri a 3800 millió ECU-t, a Bizottság tájékoztatja a Tanácsot, amely a lehető leghamarabb egyhangú határozat alapján eljárva dönt az új összeg meghatározásáról."Kelt Luxembourgban, 1990. április 23-án.a Tanács részérőlaz elnökA. Reynolds[1] HL L 88., 1977.4.6., 9. o.[2] HL L 334., 1985.12.12., 23. o.[3] HL L 88., 1977.4.6., 11. o.--------------------------------------------------


title: A Tanács 98/504/EK határozata (1998. június 29.) az egyrészről az Európai Közösség, másrészről a Mexikói Egyesült Államok között létrejött, a kereskedelemről és a kereskedelemmel kapcsolatos ügyekről szóló ideiglenes megállapodás megkötéséről

text:
Fontos jogi nyilatkozat

|

31998D0504

Hivatalos Lap L 226 , 13/08/1998 o. 0024 - 0024

		A Tanács 98/504/EK határozata(1998. június 29.)az egyrészről az Európai Közösség, másrészről a Mexikói Egyesült Államok között létrejött, a kereskedelemről és a kereskedelemmel kapcsolatos ügyekről szóló ideiglenes megállapodás megkötésérőlAZ EURÓPAI UNIÓ TANÁCSA,tekintettel az Európai Közösséget létrehozó szerződésre, és különösen annak 57. cikke (2) bekezdése utolsó mondatára, 66. és 113. cikkére, összefüggésben 228. cikke (2) bekezdésének első mondatával és 228. cikke (3) bekezdésének második albekezdésével,tekintettel a Bizottság javaslatára [1],tekintettel az Európai Parlament hozzájárulására [2],mivel a Brüsszelben 1997. december 8-án aláírt gazdasági partnerségi, politikai koordinációs és együttműködési megállapodás hatálybaléptetéséig el kell fogadni a Brüsszelben 1997. december 8-án egyrészről az Európai Közösség, másrészről a Mexikói Egyesült Államok között aláírt, a kereskedelemről és kereskedelemmel kapcsolatos ügyekről szóló ideiglenes megállapodást,A KÖVETKEZŐKÉPPEN HATÁROZOTT:1. cikkAz egyrészről az Európai Közösség és másrészről a Mexikói Egyesült Államok között létrejött, a kereskedelemről és a kereskedelemmel kapcsolatos ügyekről szóló ideiglenes megállapodást, a Közösség által egyoldalúan vagy a másik féllel közösen tett nyilatkozatokkal együtt az Európai Közösség nevében a Tanács jóváhagyja.A megállapodást csatolták e határozathoz.2. cikkA megállapodás 19. cikkében előírt értesítést az Európai Közösség nevében a Tanács elnöke küldi meg.3. cikk(1) A megállapodás által létrehozott közös tanácson és vegyes bizottságon belül a Közösség álláspontját a Tanács állapítja meg a Bizottság javaslata alapján, az Európai Közösséget létrehozó szerződés megfelelő rendelkezéseivel összhangban.(2) A megállapodás 8. cikkével összhangban az együttes tanácsban az elnök szerepét a Tanács elnöke tölti be, és ő terjeszti elő a Közösség álláspontját. A megállapodás 10. cikkével összhangban a vegyes bizottságban a Bizottság egy képviselője tölti be az elnök tisztét, a tagállamok képviselőinek segítségével, és ő terjeszti elő a Közösség álláspontját.4. cikkEzt a határozatot az Európai Közösségek Hivatalos Lapjában ki kell hirdetni.Kelt Luxembourgban, 1998. június 29-én.a Tanács részérőlaz elnökR. Cook[1] HL C 356., 1997.11.22., 28. o.[2] HL C 167., 1998.6.1--------------------------------------------------


title: A Tanács határozata (1993. november 23.) az Európai Közösség és a Bolgár Köztársaság között létrejött, a bornevek kölcsönös védelméről és ellenőrzéséről szóló megállapodás megkötéséről

text:
Fontos jogi nyilatkozat

|

31993D0722

Hivatalos Lap L 337 , 31/12/1993 o. 0011 - 0011 finn különkiadás fejezet 3 kötet 54 o. 0214  svéd különkiadás fejezet 3 kötet 54 o. 0214

		A Tanács határozata(1993. november 23.)az Európai Közösség és a Bolgár Köztársaság között létrejött, a bornevek kölcsönös védelméről és ellenőrzéséről szóló megállapodás megkötéséről(93/722/EK)AZ EURÓPAI UNIÓ TANÁCSA,tekintettel az Európai Közösséget létrehozó szerződésre és különösen annak 113. cikkére,tekintettel a Bizottság javaslatára,mivel az Európai Közösség és a Bolgár Köztársaság között a bornevek kölcsönös védelméről és ellenőrzéséről létrehozott megállapodás hozzá fog járulni a kereskedelemben a tisztességtelen verseny felszámolására tett intézkedések nagyobb hatékonyságához, nagyobb fokú fogyasztóvédelmet fog biztosítani, és elő fogja segíteni a szerződő felek közötti borkereskedelmet; mivel ezért ajánlatos jóváhagyni az említett megállapodást;mivel a megállapodás bizonyos rendelkezései végrehajtásának megkönnyítése érdekében a Bizottságot fel kell hatalmazni arra, hogy a borpiac közös szervezéséről szóló 1987. március 16-i 822/87/EK tanácsi rendelet [1] 83. cikkében megállapított eljárással összhangban végezze el a szükséges technikai kiigazításokat;mivel – tekintve, hogy a megállapodás rendelkezései közvetlenül kapcsolódnak a közös kereskedelmi és mezőgazdasági politika hatálya alá tartozó intézkedésekhez – az említett megállapodást közösségi szinten kell létrehozni,A KÖVETKEZŐKÉPPEN HATÁROZOTT:1. cikkAz Európai Közösség és a Bolgár Köztársaság között létrejött, a bornevek kölcsönös védelméről és ellenőrzéséről szóló megállapodást és az ahhoz csatolt jegyzőkönyvet a Közösség nevében a Tanács jóváhagyja.Az első bekezdésben említett jogi aktusok szövegét csatolták e határozathoz.2. cikkA Tanács elnöke felhatalmazást kap, hogy kijelölje a megállapodás aláírására jogosult személyeket, és letétbe helyezze a Közösség jóváhagyó okiratát.A Tanács elnöke elküldi a megállapodás 19. cikkének (1) bekezdésében előírt értesítést.3. cikkA megállapodás 13. cikke alkalmazásában, a Bizottság felhatalmazást kap arra, hogy a 822/87/EGK rendelet 83. cikkében megállapított eljárással összhangban, megkösse a megállapodás módosításához szükséges jogi aktusokat.4. cikkEzt a határozatot az Európai Közösség Hivatalos Lapjában ki kell hirdetni.Kelt Brüsszelben, 1993. november 23-án.a Tanács részérőlM. Smetaz elnök[1] HL L 84., 1987.3.27., 1. o. Legutóbb az 1566/93/EGK rendelettel (HL L 154., 1993.6.25., 39. o.) módosított rendelet.--------------------------------------------------


title: A Tanács 2012/159/KKBP határozata ( 2012. március 19. ) az egyiptomi helyzet tekintetében egyes személyekkel, szervezetekkel és szervekkel szemben hozott korlátozó intézkedésekről szóló 2011/172/KKBP határozat módosításáról

text:
               20.3.2012

               HU

               Az Európai Unió Hivatalos Lapja

               L 80/18

         A TANÁCS 2012/159/KKBP HATÁROZATA
   (2012. március 19.)
   az egyiptomi helyzet tekintetében egyes személyekkel, szervezetekkel és szervekkel szemben hozott korlátozó intézkedésekről szóló 2011/172/KKBP határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   mivel:

               (1)

               A Tanács 2011. március 21-én elfogadta a 2011/172/KKBP határozatot (1).

               (2)

               A 2011/172/KKBP határozat felülvizsgálata alapján a korlátozó intézkedéseket 2013. március 22-ig meg kell hosszabbítani.

               (3)

               A 2011/172/KKBP határozatot ennek megfelelően módosítani kell,

         ELFOGADTA EZT A HATÁROZATOT:
   1. cikk
   A 2011/172/KKBP határozat a következőképpen módosul: Az 5. cikk helyébe a következő szöveg lép:

      „5. cikk
      Ez a határozat az elfogadásának napján lép hatályba.
      Ezt a határozatot 2013. március 22-ig kell alkalmazni.
      Ezt a határozatot folyamatosan felül kell vizsgálni. Ha a Tanács úgy ítéli meg, hogy e határozat céljai nem valósultak meg, a határozatot meg kell újítani, vagy adott esetben módosítani kell.”

   2. cikk
   Ez a határozat az elfogadásának napján lép hatályba.

      Kelt Brüsszelben, 2012. március 19-én.

            a Tanács részéről

            az elnök

         M. GJERSKOV

      (1)  HL L 76., 2011.3.22., 63. o.


title: 2005/682/EK, Euratom:A Tanács határozata (2005. szeptember 20.) a Tanács Főtitkárságának tisztviselői számára laissez-passer kiállítására vonatkozó hatáskörnek a főtitkárhelyettesre ruházásáról

text:
               4.10.2005

               HU

               Az Európai Unió Hivatalos Lapja

               L 258/4

      A TANÁCS HATÁROZATA

   (2005. szeptember 20.)
   a Tanács Főtitkárságának tisztviselői számára laissez-passer kiállítására vonatkozó hatáskörnek a főtitkárhelyettesre ruházásáról
   (2005/682/EK, Euratom)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 207. cikke (2) bekezdésének második albekezdésére,
   tekintettel az Európai Unióról szóló szerződésre, és különösen annak 28. cikke (1) bekezdésére és 41. cikke (1) bekezdésére,
   tekintettel az Európai Közösségek kiváltságairól és mentességeiről szóló, 1965. április 8-i jegyzőkönyvre, és különösen annak 7. cikke első bekezdésére,
   tekintettel a 259/68/EGK, Euratom, ESZAK rendeletben (1) megállapított, és legutóbb a 723/2004/EK, Euratom rendelettel (2) módosított, az Európai Közösségek tisztviselőinek személyzeti szabályzatára és az Európai Közösségek egyéb alkalmazottaira vonatkozó alkalmazási feltételekre, és különösen a személyzeti szabályzat 23. cikkére és az alkalmazási feltételek 11. cikkére,
   mivel:

               (1)

               Az Európai Közösségek kiváltságairól és mentességeiről szóló jegyzőkönyv 7. cikkének (1) bekezdése értelmében a Tanács elnökének feladata a Tanács Főtitkársága tisztviselői és egyéb alkalmazottai számára laissez-passer-t kiállítani, a személyzeti szabályzat 23. cikkében foglalt feltételek mellett.

               (2)

               A Tanács elnökének e hatáskört a Tanács főtitkárhelyettesére kell ruháznia,

         A KÖVETKEZŐKÉPPEN HATÁROZOTT:
   1. cikk
   Az Európai Közösségek kiváltságairól és mentességeiről szóló jegyzőkönyv 7. cikkének (1) bekezdése értelmében a Tanács elnökét megillető, a Tanács Főtitkársága tisztviselői és egyéb alkalmazottai számára laissez-passer kiállítására vonatkozó hatásköröket a Tanács főtitkárhelyettese gyakorolja.
   A főtitkárhelyettes felhatalmazást kap ezen hatásköröknek az igazgatási főigazgatóra való ruházására.
   2. cikk
   Ezt a határozatot az Európai Unió Hivatalos Lapjában ki kell hirdetni. Ez a határozat az elfogadásának napján lép hatályba.

      Kelt Brüsszelben, 2005. szeptember 20-án.

            a Tanács részéről

            az elnökasszony

         M. BECKETT

      (1)  HL L 56., 1968.3.4., 1. o.

      (2)  HL L 124., 2004.4.27., 1. o.


title: 2009/915/EK: A Tanács határozata ( 2009. november 30. ) a SISNET elnevezésű kommunikációs infrastruktúrának a schengeni környezetben történő kiépítéséről és működtetéséről a Tanács főtitkárhelyettese által egyes tagállamok nevében kötött szerződéseknek a főtitkárhelyettes által történő igazgatására vonatkozó költségvetési szempontok pénzügyi szabályozásának megállapításáról szóló 2000/265/EK tanácsi határozat módosításáról

text:
               10.12.2009

               HU

               Az Európai Unió Hivatalos Lapja

               L 323/9

      A TANÁCS HATÁROZATA

   (2009. november 30.)
   a „SISNET” elnevezésű kommunikációs infrastruktúrának a schengeni környezetben történő kiépítéséről és működtetéséről a Tanács főtitkárhelyettese által egyes tagállamok nevében kötött szerződéseknek a főtitkárhelyettes által történő igazgatására vonatkozó költségvetési szempontok pénzügyi szabályozásának megállapításáról szóló 2000/265/EK tanácsi határozat módosításáról
   (2009/915/EK)
   AZ EURÓPAI UNIÓ TANÁCSA,
   tekintettel az Európai Unióról szóló szerződéshez és az Európai Közösséget létrehozó szerződéshez csatolt, a schengeni vívmányoknak az Európai Unió keretébe történő beillesztéséről szóló jegyzőkönyv 2. cikke (1) bekezdése második albekezdésének első mondatára,
   mivel:

               (1)

               A Tanács főtitkárhelyettesét az 1999/870/EK határozat (1) és a 2007/149/EK határozat (2) felhatalmazza arra, hogy a schengeni vívmányoknak az Európai Unió keretébe történő beillesztésével összefüggésben a schengeni környezet kommunikációs infrastruktúrájának (SISNET) kiépítésére és működtetésére vonatkozó szerződések megkötése és kezelése céljából egyes tagállamok képviseletében eljárjon e kommunikációs infrastruktúrának az Európai Közösség költségvetését terhelő kommunikációs infrastruktúrába történő beépítéséig.

               (2)

               Az ezen szerződésekből eredő pénzügyi kötelezettségeket az említett határozatokban említett kommunikációs infrastruktúra finanszírozására szolgáló külön költségvetés (a továbbiakban: a SISNET-költségvetés) fedezi.

               (3)

               Az Európai Unióhoz a 2005-ös csatlakozási okmánnyal csatlakozott tagállamokat a Tanács által a 2005-ös csatlakozási okmány 4. cikkének (2) bekezdése szerint meghatározandó időpontban be kell vonni az első generációs Schengeni Információs Rendszerbe (SIS 1+). Az említett időponttól kezdődően e tagállamoknak is szerepelniük kell a költségvetésben.

               (4)

               Liechtenstein részt vesz a schengeni vívmányok schengeni információs rendszerre vonatkozó rendelkezéseinek alkalmazásában attól az időponttól kezdődően, amelyet a Tanács az Európai Unió, az Európai Közösség, a Svájci Államszövetség és a Liechtensteini Hercegség között létrejött, a Liechtensteini Hercegségnek az Európai Unió, az Európai Közösség és a Svájci Államszövetség között létrejött, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodáshoz való csatlakozásáról szóló jegyzőkönyv 10. cikkével összhangban határoz meg. Attól az időponttól kezdődően Lichtensteinnek részt kell vállalnia a költségvetésben,

         A KÖVETKEZŐKÉPPEN HATÁROZOTT:
   1. cikk
   A 2000/265/EK határozat a következőképpen módosul:

               1.

               A 25. cikk a következő bekezdéssel egészül ki:
               „(1a)   2010. január 1-jétől az (1) bekezdésben említett államok sora kiegészül Bulgáriával és Romániával.
               (1b)   2010. január 1-jétől az (1) bekezdésben említett államok sora kiegészül Liechtensteinnel.”

               2.

               A 26. cikk harmadik albekezdését el kell hagyni.

               3.

               A 28. cikk a következőképpen módosul:

                           a)

                           az (1) bekezdés helyébe a következő szöveg lép:
                           „(1)   A 25. cikkben említett államok hozzájárulásaik 70 %-át legkésőbb április 1-jéig, 30 %-át pedig október 1-jéig teljesítik.”;

                           b)

                           az (1a) bekezdést el kell hagyni;

                           c)

                           a (3) bekezdés helyébe a következő szöveg lép:
                           „(3)   Bulgária és Románia – az (1) bekezdéstől eltérve és a 49. cikk sérelme nélkül – 2010-re vonatkozó teljes hozzájárulását 2010. december 31-ig teljesíti. Liechtenstein a 2010-re vonatkozó teljes hozzájárulását 2010. december 31-ig teljesíti.”;

                           d)

                           a (4) bekezdést el kell hagyni.

               4.

               A 37. cikk ötödik albekezdésének helyébe a következő szöveg lép:
               „A tanácsadó bizottság mindent megtesz annak érdekében, hogy véleményét konszenzussal fogadja el. Ha ilyen konszenzusra nincs lehetőség, a tanácsadó bizottság a véleményét képviselőinek egyszerű többségével fogadja el. Az eljárások akkor érvényesek, ha rendelkezésre áll a határozatképességhez szükséges 19 fős létszám. Szavazategyenlőség esetén az elnök szavazata dönt. A 25. cikk (1a) bekezdésében említett időponttól a határozatképességhez 21 fős létszám szükséges.”

               5.

               A 49. cikk c) pontja helyébe a következő szöveg lép:

                           „c)

                           a 25. cikkben említett államok hozzájárulásainak kiigazítása a SISNET korábbi kiépítési költségéből az egyéb államra jutó hányad megállapítása érdekében. Ez az arány a megelőző pénzügyi évben az egyéb állam által fizetett héaforrásoknak az Európai Közösség teljes héaforrásához viszonyított aránya alapján kerül kiszámításra. Amennyiben a héaforrásokra vonatkozóan nem állnak rendelkezésre adatok, a hozzájárulások kiigazítását az egyes érintett tagállamoknak a 25. cikkben említett valamennyi tagállam összesített bruttó nemzeti termékéből való részesedése alapján kell meghatározni. A százalékos arányt a 25. cikkben említett államoknak megküldött »jóváírási értesítés« rögzíti a 26. cikk szerint kiszámított részesedésükkel arányos összeg feltüntetésével.”

         2. cikk
   Liechtenstein tekintetében az 1. cikkben meghatározott módosítások akkor lépnek hatályba, amikor hatályba lép az Európai Unió, az Európai Közösség, a Svájci Államszövetség és a Liechtensteini Hercegség között létrejött azon jegyzőkönyv, amely a Liechtensteini Hercegségnek az Európai Unió, az Európai Közösség és a Svájci Államszövetség között létrejött, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodáshoz való csatlakozásáról szól.
   3. cikk
   Ez a határozat az elfogadásának napján lép hatályba.
   4. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2009. november 30-án.

            a Tanács részéről

            az elnök

         B. ASK

      (1)  HL L 337., 1999.12.30., 41. o.

      (2)  HL L 66., 2007.3.6., 19. o.


title: 2011/492/EU: A Tanács határozata ( 2011. július 18. ) az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai közötti partnerségi megállapodás 96. cikke alapján a Bissau-guineai Köztársasággal folytatott konzultációs eljárás lezárásáról

text:
               6.8.2011

               HU

               Az Európai Unió Hivatalos Lapja

               L 203/2

         A TANÁCS HATÁROZATA
   (2011. július 18.)
   az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai közötti partnerségi megállapodás 96. cikke alapján a Bissau-guineai Köztársasággal folytatott konzultációs eljárás lezárásáról
   (2011/492/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között, Cotonouban 2000. június 23-án aláírt (1) és Ouagadougou-ban, Burkina Fasoban 2010. június 22-én felülvizsgált (2) partnerségi megállapodásra (a továbbiakban: AKCS–EU partnerségi megállapodás), és különösen annak 96. cikkére,
   tekintettel az AKCS–EK partnerségi megállapodás (3) alkalmazásában hozandó intézkedésekről és követendő eljárásokról szóló belső megállapodásra és különösen annak 3. cikkére,
   tekintettel az Európai Bizottság javaslatára,
   az Európai Unió külügyi és biztonságpolitikai főképviselőjével egyetértésben,
   mivel:

               (1)

               Az AKCS–EU partnerségi megállapodás 9. cikkében említett alapvető elemeket megsértették.

               (2)

               Az AKCS–EU partnerségi megállapodás 96. cikke alapján 2011. március 29-én az afrikai, karibi és csendes-óceáni államok csoportja képviselőinek jelenlétében, mely csoport az Afrikai Unió, az ECOWAS (Nyugat-afrikai Államok Gazdasági Közössége), valamint a CPLP (portugál nyelvű országok közössége) képviselőit is magában foglalta, konzultációk kezdődtek a Bissau-guineai Köztársasággal, amelyek során a bissau-guineai kormány képviselői kötelezettségvállalásokra vonatkozó kielégítő javaslatokat terjesztettek elő.

               (3)

               Következésképpen döntést kell hozni az AKCS–EU partnerségi megállapodás 96. cikke alapján megkezdett konzultációk lezárásáról és a kötelezettségvállalások végrehajtása érdekében a megfelelő intézkedések elfogadásáról,

         ELFOGADTA EZT A HATÁROZATOT:
   1. cikk
   A Bissau-guineai Köztársasággal az AKCS–EU partnerségi megállapodás 96. cikkével összhangban folytatott konzultációk lezárulnak.
   2. cikk
   A Tanács a mellékletben található levélben megállapított intézkedéseket, mint az AKCS–EU partnerségi megállapodás 96. cikke (2) bekezdése c) pontjában említett megfelelő intézkedéseket, elfogadja.
   3. cikk
   Ez a határozat az elfogadásának napján lép hatályba.
   Ez a határozat 2012. július 19-én hatályát veszti.
   A határozatot rendszeresen, legalább hathavonta felülvizsgálják, lehetőség szerint az Európai Külügyi Szolgálat és a Bizottság közös nyomonkövetési missziói alapján.

      Kelt Brüsszelben, 2011. július 18-án.

            a Tanács részéről

            az elnök

         C. ASHTON

      (1)  HL L 317., 2000.12.15., 3. o.

      (2)  HL L 287., 2010.11.4., 3. o.

      (3)  HL L 317., 2000.12.15., 376. o.

      MELLÉKLET

         LEVÉLTERVEZET
         Tisztelt Köztársasági Elnök Úr!
         Tisztelt Miniszterelnök Úr!
         Az Európai Unió véleménye szerint a 2010. április 1-jei zendülés, valamint a legfőbb felbujtóknak a katonai vezetés magas pozícióiba történő kinevezése az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között, Cotonouban 2000. június 23-án aláírt és Ouagadougou-ban, Burkina Fasoban 2010. június 22-én felülvizsgált partnerségi megállapodásra (a továbbiakban: AKCS–EU partnerségi megállapodás) 9. cikkében megállapított lényeges elemek különösen súlyos és nyilvánvaló megsértésének minősül. Az Európai Unió több ízben kifejezte aggodalmát a polgári hatalom primátusának és a demokratikus felelős kormányzás elvének be nem tartása miatt Bissau-Guineában.
         Így az AKCS–EU partnerségi megállapodás 96. cikke szerint a helyzet és a lehetséges megoldások felmérése érdekében, az Európai Unió politikai párbeszédet kezdeményezett a jelenleg hatalmon lévő erőkkel. Miután Bissau-Guinea kormánya elfogadta a kezdeményezést, 2011. március 29-én Brüsszelben megkezdődött a konzultáció.
         A fent említett találkozó során a résztvevők tárgyalást folytattak a polgári hatalom primátusa biztosításának, a demokratikus kormányzás javításának, az alkotmányos rend tiszteletben tartásának és a jogállamiság garantálásának céljából, valamint a büntetlenség és a szervezett bűnözés elleni küzdelem érdekében szükséges intézkedésekről. A konzultációk előkészítése folyamán, a bissau-guineai fél memorandumot nyújtott be, amely javaslatokat tartalmazott arra vonatkozóan, hogy miként orvosolják az Európai Unió levelében megfogalmazott aggodalmakat.
         Az Európai Unió a konzultációk során tudomásul vette a bissau-guineai fél kötelezettségvállalásait, különös tekintettel a következőkre:

                     —

                     a 2009. márciusi és júniusi gyilkosságokra vonatkozó nyomozások és bírósági eljárások teljes függetlenség és megfelelő tárgyi és biztonsági feltételek melletti lefolytatása és lezárása,

                     —

                     a biztonsági ágazat reformjának tényleges végrehajtása a nemzeti parlament által elfogadott stratégia, valamint az Európai Unió közös biztonság- és védelempolitikai missziója támogatásával kidolgozott jogszabálycsomag alapján,

                     —

                     a katonai vezetés megújítása az ECOWAS biztonsági ágazat reformjára vonatkozó ütemtervének következtetéseivel és ajánlásaival összhangban, olyan személyek magas rangú parancsnoki posztokra történő kinevezése érdekében, akik nem tanúsítottak alkotmányellenes vagy jogellenes magatartást, és nem vettek részt erőszakos cselekményekben,

                     —

                     a biztonsági ágazat reformjának támogatása és a politikai szereplők biztonságának megerősítése érdekében az ECOWAS, a CPLP és/vagy más partnerek segítségével felállított szakértői misszió jóváhagyása és támogatása.

                     —

                     a biztonsági ágazat reformjának végrehajtására és a kábítószer-kereskedelem elleni küzdelemre vonatkozó nemzeti operatív tervek előkészítése, elfogadása és tényleges végrehajtása,

                     —

                     a polgári és katonai alkalmazottak adminisztratív és pénzügyi irányításának, valamint a pénzmosás elleni küzdelemmel kapcsolatos intézkedések javítása.

               A tárgyalásokkal kapcsolatos következtetéseiben az Európai Unió felkérte Bissau-Guinea képviselőit, hogy sürgősen kezdjék meg a nyomozást és az igazságügyi eljárást a 2010. április 1-jei események ügyében a büntetlenség elleni küzdelem erősítése céljából, és javasoljanak egy részletes menetrendet a fenti kötelezettségvállalások végrehajtására, az ECOWAS ütemtervében rögzített határidőkkel összhangban.
         Az Európai Unió összességében bíztatónak ítélte a bissau-guineai fél által tett kötelezettségvállalásokat, ezért úgy határozott, hogy lezárja a konzultációkat, és meghozza az AKCS–EU partnerségi megállapodás 96. cikke (2) bekezdésének c) pontja szerinti megfelelő intézkedéseket.
         Az AKCS–EU partnerségi megállapodás lényeges elemeinek tiszteletben tartásához való visszatérés támogatását célzó együttműködés fokozatos újrafelvétele a kötelezettségvállalásokat részletező, alábbiakban csatolt I. mellékletnek megfelelően a következő szakaszokat követi:

                     1.

                     Az Európai Unió jelenleg is folytatja a folyamatban lévő szerződések, a humanitárius jellegű, sürgősségi, közvetlenül a lakosság támogatását célzó műveletek, a határokon átnyúló bűnözés elleni küzdelemmel kapcsolatos intézkedések, valamint a demokrácia megszilárdítására irányuló fellépések finanszírozását. Bissau-Guinea jogosult az EFA-nak a millenniumi fejlesztési célok eléréséhez nyújtott támogatására. A Bissau-Guineát is lefedő regionális projektek és az EFA egyéb eszközeinek (víz, energia stb.) finanszírozását, csakúgy mint a jövőbeli projektek végrehajtásával kapcsolatos előkészítő tevékenységek megindítását, ideértve az Európai Beruházási Bank esetleges új műveleteinek előkészítését és végrehajtását, eseti alapon bírálják el.

                     2.

                     A projektek és programok felfüggesztése a „Konfliktusmegelőzés” kiemelt területen (a PROJUST, a PARACEM programok, valamint a PARSS programból a biztonsági ágazati reformmal kapcsolatos (RSS) nyugdíjalapba történő hozzájárulás kifizetésének kivételével), a „Víz és energia” kiemelt területen (Bissau villamosításának projektje), valamint a kiemelt területeken kívül (projekt a közúti szállítás fenntartható igazgatásának támogatására és a magánszektor támogatásának programja) azonnal feloldásra kerül a következő esetekben:

                                 i.

                                 a biztonsági ágazati reform kötelezettségvállalásainak végrehajtására vonatkozó részletes menetrend benyújtása, az ECOWAS ütemtervének megfelelően;

                                 ii.

                                 a biztonsági ágazat reformját megalapozó, az Európai Unió közös biztonság- és védelempolitikai missziójának (EU RSS) támogatásával készített jogszabálycsomag véglegesítése, elfogadása, kihirdetése és közzététele;

                                 iii.

                                 a biztonsági ágazat reformjának támogatása és a politikai szereplők biztonságának megerősítése érdekében az ECOWAS, a CPLP és/vagy más partnerek segítségével felállított szakértői misszió jóváhagyása és támogatása, valamint

                                 iv.

                                 a biztonsági ágazat reformjának végrehajtására és a kábítószer-kereskedelem és a pénzmosás elleni küzdelemre vonatkozó nemzeti operatív tervek előkészítése, elfogadása és tényleges végrehajtásának megkezdése.

                     3.

                     A biztonsági ágazat feleslegessé váló idősebb munkatársainak nyugdíjba vonulását elősegítő nyugdíjalapba irányuló EFA-hozzájárulás első részletének kifizetésére (PARSS program, 9. EFA) a kormány és az ECOWAS hozzájárulásának tényleges befizetését követően,a következő esetben kerülhet sor:

                                 i.

                                 a 2009. márciusi és júniusi gyilkosságokra vonatkozó nyomozások és bírósági eljárások teljes függetlenség és megfelelő tárgyi és biztonsági feltételek melletti lefolytatása és lezárása, valamint

                                 ii.

                                 a bissau-guineai közigazgatási, polgári és katonai alkalmazottak adminisztratív és pénzügyi irányításának javítása.

                     4.

                     Az Európai Unió az alábbiak teljesítését követően fontolóra veszi a költségvetéshez nyújtott támogatás újraindítását, t az igazságszolgáltatási ágazat új támogatási programjának beindítását (PROJUST, „Konfliktusmegelőzés” kiemelt terület), valamint a polgári és katonai reformokra vonatkozó új támogatási program (PARACEM, „Konfliktusmegelőzés” kiemelt terület) előkészítését:

                                 i.

                                 a biztonsági ágazat reformjára, valamint a kábítószer-kereskedelem és a pénzmosás elleni küzdelemre vonatkozó nemzeti operatív tervek tényleges végrehajtásának folytatása;

                                 ii.

                                 kötelezettségvállalás a nyomozások és a bírósági eljárások lefolytatására a 2010. április 1-jei eseményekkel kapcsolatban;

                                 iii.

                                 a katonai vezetés megújítása az ECOWAS biztonsági ágazat reformjára vonatkozó ütemtervének következtetéseivel és ajánlásaival összhangban, olyan személyek magas rangú parancsnoki posztokra történő kinevezése érdekében, akik nem tanúsítottak alkotmányellenes vagy jogellenes magatartást és nem vettek részt erőszakos cselekményekben.

               Az Európai Unió fenntartja azon jogát, hogy a politikai helyzet alakulásának és a kötelezettségvállalások végrehajtásának függvényében módosítsa ezeket az intézkedéseket.
         Az AKCS–EU partnerségi megállapodás 96. cikke szerinti eljárás keretében az Európai Unió 12 hónapon keresztül folytatja a bissau-guineai helyzet szoros figyelemmel kísérését. Ezen időszak során megerősített párbeszédet fognak folytatni az AKCS–EU partnerségi megállapodás 8. cikkének keretében a bissau-guineai kormánnyal annak érdekében, hogy támogassák az AKCS–EU partnerségi megállapodás lényeges elemeihez való visszatérés folyamatát. Az Európai Unió rendszeresen megvizsgálja majd a helyzetet, az első nyomonkövetési küldöttség legkésőbb hat hónapon belül érkezik Bissau-Guineába.
         A két fél vállalja, hogy az AKCS–EU partnerségi megállapodás 8. cikkének megfelelően rendszeres politikai párbeszédet folytat a politikai, igazságügyi és gazdasági kormányzás reformjáról, különös figyelemmel a biztonsági ágazat reformjára, a büntetlenség elleni küzdelemre és a szervezett bűnözés, nevezetesen a kábítószer-kereskedelem jelenségére.
         Kérjük, tisztelt Elnök úr és Miniszterelnök úr, fogadják megkülönböztetett nagyrabecsülésünk kifejezését.

                  a Tanács részéről

                  az elnök

               C. ASHTON

                  a Bizottság részéről

                  biztos

               A. PIEBALGS

         I. MELLÉKLET: KÖTELEZETTSÉGVÁLLALÁSOK

                     A partnerek kötelezettségvállalásai

                     A bissau-guinea-i fél kötelezettségvállalásai

                     Az Európai Unió kötelezettségvállalásai

                     A JELENLEGI HELYZET

                     A folyamatban lévő szerződések, valamint a humanitárius jellegű, sürgősségi, közvetlenül a lakosság támogatását célzó műveletek, a határokon átnyúló bűnözés elleni küzdelemmel kapcsolatos, valamint a demokrácia megszilárdítására irányuló fellépések finanszírozásának folytatása. A megfelelő intézkedések körébe tartozó programok és fellépések befagyasztása. A millenniumi fejlesztési célok eléréséhez nyújtott támogatás igénybevételére jogosult ország. A Bissau-Guineát is lefedő regionális projektek és az EFA egyéb eszközeinek (víz, energia stb.) finanszírozását, csakúgy mint a jövőbeli projektek végrehajtását előkészítő tevékenységek megindítását, ideértve az Európai Beruházási Bank esetleges új műveleteinek előkészítését és végrehajtását, az Európai Unió illetékes szolgálatai eseti alapon bírálják el.

                     A következő kötelezettségvállalások végrehajtása:

                                 —

                                 A biztonsági ágazati reform kötelezettségvállalásainak végrehajtására vonatkozó részletes menetrend benyújtása, az ECOWAS ütemtervének megfelelően.

                                 —

                                 A biztonsági ágazat reformját megalapozó, az Európai Unió közös biztonság- és védelempolitikai missziójának támogatásával készített jogszabálycsomag (1) véglegesítése, elfogadása, kihirdetése és közzététele.

                                 —

                                 A biztonsági ágazat reformjának támogatása és a politikai szereplők biztonságának megerősítése érdekében az ECOWAS, a CPLP és/vagy más partnerek segítségével felállított szakértői misszió jóváhagyása és támogatása.

                                 —

                                 A biztonsági ágazat reformjának végrehajtására és a kábítószer-kereskedelem és a pénzmosás elleni küzdelemre vonatkozó nemzeti operatív tervek előkészítése, elfogadása és tényleges végrehajtásának megkezdése.

                     Projektek és programok újraindítása

                                 —

                                 a „Konfliktusmegelőzés” kiemelt területén (a PROJUST program, a PARACEM program és a PARSS programból a biztonsági ágazati reformmal kapcsolatos (RSS) nyugdíjalapba fizetendő hozzájárulás kivételével),

                                 —

                                 a „Víz és energia” kiemelt támogatási ágazat területén (Bissau villamosításának projektje),

                                 —

                                 a kiemelt területeken kívül (projekt a közúti szállítás fenntartható igazgatásának támogatására és a magánszektor támogatásának programja).

                        (aktuális indikatív összeg: 23,2 millió EUR)

                     A következő kötelezettségvállalások végrehajtása:

                                 —

                                 A 2009. márciusi és júniusi gyilkosságokra vonatkozó nyomozások és bírósági eljárások teljes függetlenség és megfelelő tárgyi és biztonsági feltételek melletti lefolytatása és lezárása.

                                 —

                                 A bissau-guineai közigazgatási, polgári és katonai alkalmazottak adminisztratív és pénzügyi irányításának javítása.

                                 —

                                 A biztonsági ágazat feleslegessé váló idősebb munkatársainak nyugdíjba vonulását elősegítő nyugdíjalapba irányuló hozzájárulás kifizetése (PARSS program, „Konfliktusmegelőzés” kiemelt terület), amennyiben a kormány és az ECOWAS ténylegesen biztosítja a saját hozzájárulását.

                        (aktuális indikatív összeg: 3 millió EUR)

                     A következő kötelezettségvállalások végrehajtása:

                                 —

                                 A biztonsági ágazat reformjára, valamint a kábítószer-kereskedelem és a pénzmosás elleni küzdelemre vonatkozó nemzeti operatív tervek tényleges végrehajtásának folytatása.

                                 —

                                 Kötelezettségvállalás a nyomozások és a bírósági eljárások lefolytatására a 2010. április 1-jei eseményekkel kapcsolatban.

                                 —

                                 A katonai vezetés megújítása az ECOWAS biztonsági ágazat reformjára vonatkozó ütemtervének következtetéseivel és ajánlásaival összhangban, olyan személyek magas rangú parancsnoki posztokra történő kinevezése érdekében, akik nem tanúsítottak alkotmányellenes vagy jogellenes magatartást. és nem vettek részt erőszakos cselekményekben.

                     Projektek és programok újraindítása:

                                 —

                                 Az igazságszolgáltatási ágazat új támogatási programjának (PROJUST, „Konfliktusmegelőzés” kiemelt terület) beindítása.

                                 —

                                 a polgári és katonai igazgatás reformjának támogatási programja – PARACEM („Konfliktusmegelőzés” kiemelt terület)

                                 —

                                 költségvetési támogatási program.

                        (aktuális indikatív összeg: 46 millió EUR)

         (1)  A biztonsági ágazat reformjára vonatkozó jogszabálycsomag elemei (indikatív jegyzék): a honvédelem stratégiai koncepciója, a honvédelmi törvény, a fegyveres erők szervezéséről szóló alaptörvény, a fegyveres erők vezérkaráról szóló törvény, a szárazföldi hadseregről szóló törvény, a haditengerészetről szóló törvény, a légierőről szóló törvény, a védelmi minisztériumról szóló törvény, a katonai állománykategóriákról szóló törvény (a 3/99. törvény módosítása), a honvédelmi szolgálatról szóló törvény (a 4/99. törvény módosítása), a belügyminisztériumról szóló törvény.


title: A Bizottság határozata ( 2010. november 2. ) az elektronikus számlázással (e-számlázással) foglalkozó többoldalú európai fórum létrehozásáról

text:
               3.12.2010

               HU

               Az Európai Unió Hivatalos Lapja

               C 326/13

         A BIZOTTSÁG HATÁROZATA
   (2010. november 2.)
   az elektronikus számlázással (e-számlázással) foglalkozó többoldalú európai fórum létrehozásáról
   2010/C 326/07
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:

               (1)

               Az „Európa 2020: az intelligens, fenntartható és inkluzív növekedés” című bizottsági közleményben meghatározott Európa 2020 stratégia egy versenyképes európai szociális piacgazdaság jövőképét vázolja fel a 21. századra vonatkozóan, amely teljes mértékben kihasználja a digitális társadalomban rejlő gazdasági és szociális előnyöket.

               (2)

               Az Európa 2020 stratégia egyik, „Az európai digitális menetrend” című bizottsági közleményben (1) részletezett kiemelt kezdeményezése fontos szerepet tulajdonít az egységes digitális piac kialakításának azon szabályozási és technikai akadályok megszüntetésével, amelyek miatt az állampolgárok nem tudják kihasználni annak minden előnyét.

               (3)

               A számlázási és kifizetési folyamatok közötti szoros kapcsolat miatt az egységes eurofizetési térség (SEPA) létrehozása megfelelő kiindulási helyzetet teremt az interoperábilis európai e-számlázási rendszerekhez. Ezek a rendszerek a vállalatok és a pénzügyi szolgáltatók előnyére válhatnak az ellátási láncok hatékonyságának javítása és folyamatainak automatizálása révén.

               (4)

               A hozzáadottértékadó-rendszerről szóló 2006/112/EK tanácsi irányelv (2) előírja, hogy a tagállamoknak 2013. január 1-jétől követniük kell a papír alapú és elektronikus számlák egyenlő módon történő kezelésének elvét.

               (5)

               „Az elektronikus számlázás előnyeinek kiaknázása Európában” című bizottsági közlemény (3) javasolja egy, az érdekelteket képviselő európai többoldalú fórum létrehozását, amelynek célja, hogy támogassa a Bizottságot az intézkedések tagállami szintű koordinálásában és az e-számlázás tömeges alkalmazását megkönnyítő uniós szintű intézkedések megállapításában.

               (6)

               Ezért az e-számlázással foglalkozó szakértői csoportot kell létrehozni, és meg kell határozni annak feladatait és felépítését.

               (7)

               A csoport fő feladata lesz az e-számlázás elterjedésének nyomon követése és az e-számlázási piac fejlődésének támogatása a tagállamokban. Kapcsolatot kell fenntartania a nemzeti többoldalú fórumokkal és külön figyelmet kell fordítania a határokon átnyúló e-számlázás szempontjaira és az e-számlázás kis- és középvállalkozások általi alkalmazásának elterjesztésére.

               (8)

               A többoldalú európai e-számlázási fórum a nemzeti fórumok delegáltjaiból, valamint a vonatkozó felhasználói közösségek európai szervezeteinek, a CEN-nek, az Európai Központi Banknak (EKB) és a 29. cikk alapján létrehozott adatvédelmi munkacsoportnak a képviselőiből fog állni.

               (9)

               A 2001/844/EK, ESZAK, Euratom bizottsági határozat (4) mellékletében megállapított bizottsági biztonsági szabályok sérelme nélkül meg kell határozni azokat a szabályokat, amelyek szerint a Fórum tagjai információkat hozhatnak nyilvánosságra.

               (10)

               Személyes adatokat a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (5) megfelelően kell feldolgozni.

               (11)

               E határozat alkalmazását célszerű határozott időtartamhoz kötni. A Bizottság kellő időben megfontolja, indokolt-e ezt az időtartamot meghosszabbítani,

         A KÖVETKEZŐKÉPPEN HATÁROZOTT:
   1. cikk
   Tárgy
   E határozattal létrejön az elektronikus számlázással (e-számlázással) foglalkozó többoldalú európai fórum (a továbbiakban: a Fórum).
   2. cikk
   Feladatok
   (1)   A Fórum feladata a következő:

               a)

               segítségnyújtás a Bizottságnak az e-számlázási piac fejlődésének és az e-számlázásnak a tagállamok termelő- és szolgáltató ágazataiban megfigyelhető elterjedésének a figyelemmel kísérése terén;

               b)

               az interoperábilis e-számlázási megoldások elterjedését elősegítő tapasztalatok és bevált gyakorlat cseréjének előmozdítása;

               c)

               a különösen a határokon átnyúló tranzakciókkal kapcsolatban felmerülő problémák feltárása és a megfelelő megoldásra vonatkozó javaslatok kidolgozása;

               d)

               az e-számlázás szabványos adatmodelljének elfogadásához vezető munka támogatása és nyomon követése.

         (2)   Feladatai végzése során a Fórum figyelembe veszi a korábbi tevékenységek eredményeit, a már elvégzett munkát és megoldásokat, különös tekintettel a köz- és magánszférában megvalósított e-számlázás jogi környezetére, üzleti követelményeire és technikai szabványaira.
   3. cikk
   Konzultáció
   A Bizottság a következőkkel kapcsolatos bármely kérdésben tanácsot kérhet a csoporttól:

               a)

               Az e-számlázás elterjedése előtt továbbra is fennálló akadályok kezelését célzó uniós szintű egyéb jogalkotási kezdeményezések.

               b)

               Az e-számlázás alkalmazását megkönnyítő üzleti folyamatok a pénzügyi rendszerben, különösen a kifizetések és az egységes eurofizetési térség (SEPA) terén.

               c)

               Az e-számlázás különösen kis- és középvállalkozások általi alkalmazását támogató nemzeti és európai intézkedések.

         4. cikk
   Összetétel
   A 63 tagból álló Fórum összetétele a következő:

               a)

               a nemzeti többoldalú fórumok két-két tagja;

               b)

               hat tag a fogyasztókat, a kis- és középvállalkozásokat és a nagyvállalatokat képviselő európai szövetségek képviseletében;

               c)

               az Európai Szabványügyi Bizottság (CEN), az Európai Központi Bank (EKB) és a 29. cikk alapján létrehozott adatvédelmi munkacsoport (6) egy-egy képviselője.

         5. cikk
   Tagság – kinevezés
   (1)   A Bizottság a alábbiaknak megfelelően nevezi ki a Fórum tagjait:

               1.

               A 4. cikk a) pontjában említett tagokat a tagállamok javaslata alapján kell kinevezni. Ezek a tagok a nemzeti többoldalú fórumok képviseletében kerülnek kinevezésre.

               2.

               A 4. cikk b) pontjában említett tagokat a 4. cikk b) pontjában felsorolt szervezetek képviseletében kell kinevezni. A bizottsági szolgálatok biztosítják az említett érdekelt felek csoportjainak kiegyensúlyozott képviseletét.

               3.

               A 4. cikk c) pontjában említett képviselőket a CEN, az EKB és a 29. cikk alapján létrehozott adatvédelmi munkacsoport vonatkozó javaslatai alapján kell kinevezni.

         (2)   A tagokat három évre nevezik ki.
   (3)   A szakértői csoport tevékenységéhez érdemben hozzájárulni többé nem tudó, illetve a tisztségéről lemondó, vagy az e cikk (1) bekezdésében vagy a Szerződés 339. cikkében előírt feltételeket nem teljesítő tag helyére annak hivatali idejének hátralevő részére új tag nevezhető ki.
   (4)   A 4. cikkben említett tagok nevét közzéteszik a Bizottság szakértői csoportjai és az egyéb hasonló entitások nyilvántartásában.
   (5)   A személyes adatok összegyűjtése, feldolgozása és közzététele a 45/2001/EK rendelettel összhangban történik.
   6. cikk
   Működés
   (1)   A Fórum elnöke a Bizottság képviselője.
   (2)   A Bizottság képviselője eseti alapon bevonhat a Fórum munkájába olyan külső szakértőket, akik egy adott napirendi kérdésben különösen jártasak. A Bizottság képviselője emellett megfigyelői státust adhat magánszemélyeknek, a szakértői csoportokra vonatkozó horizontális szabályok 8. pontjának (3) bekezdése szerinti szervezeteknek és tagjelölt országoknak.
   (3)   A Fórum tagjai, valamint a felkért szakértők és megfigyelők betartják a Szerződésekben és azok végrehajtási szabályaiban előírt szakmai titoktartási követelményeket, valamint az EU minősített információknak a védelmére a 2001/844/EK, ESZAK, Euratom határozat mellékletében meghatározott bizottsági biztonsági szabályokat. E kötelezettségeik esetleges elmulasztása esetén a Bizottság minden megfelelő intézkedést meghozhat.
   (4)   A Fórum üléseit a Bizottság helyiségeiben tartják. A titkársági feladatok ellátásáról a Bizottság gondoskodik. Az eljárásokban érdekelt egyéb bizottsági tisztviselők részt vehetnek a Fórum ülésein.
   (5)   A Fórum a Bizottság által elfogadott egységes eljárási szabályzat alapján elfogadja a működéséhez szükséges eljárási szabályzatot.
   (6)   A Bizottság a Fórum tevékenységére vonatkozó lényeges információkat vagy a szakértői csoportok nyilvántartásában vagy a nyilvántartásból elérhető, külön erre a célra létrehozott internetes oldalon teszi közzé.
   (7)   A Fórum megbízatása végén a Bizottság jelentést készít a Fórum által elért eredményekről. Ezt a jelentést a nyilvánosság számára hozzáférhetővé kell tenni.
   7. cikk
   Az ülésekkel kapcsolatos kiadások
   (1)   A Fórum tevékenységeiben részt vevők szolgálataikért nem részesülnek díjazásban.
   (2)   A Fórum munkájában részt vevők utazási és ellátási költségeit a Bizottság a hatályos bizottsági rendelkezéseknek megfelelően téríti meg.
   (3)   Az említett költségeket az éves forrásfelosztási eljárás keretében megállapított, rendelkezésre álló előirányzatok kimerüléséig térítik vissza.
   8. cikk
   Időbeli hatály
   Ezt a határozatot 2013. december 31-éig kell alkalmazni.

      Kelt Brüsszelben, 2010. november 2-án.

            a Bizottság részéről

         Michel BARNIER

            a Bizottság tagja

      (1)  COM(2010) 245.

      (2)  HL L 347., 2006.12.11., 1. o.

      (3)  COM(2010) 712.

      (4)  HL L 317., 2001.12.3., 1. o.

      (5)  HL L 8., 2001.1.12., 1. o.

      (6)  A 95/46/EK irányelv (HL L 281., 1995.11.23., 31. o.)